b'\n_START_ARTICLE_\nKipro istorija\n_START_SECTION_\nPrie\xc5\xa1istor\xc4\x97\n_START_PARAGRAPH_\nKipro salos istorija prasideda ikikeraminiame neolite (Chirokritijos gyvenviet\xc4\x97). Pirmieji \xc5\xbemoni\xc5\xb3 gyvenimo \xc4\xafrodymai yra IX\xe2\x80\x93X t\xc5\xabkst pr. m. e. Jie atvyko i\xc5\xa1 Levanto. To laikotarpio Kipro archeologiniai paminklai artimi Palestinos paminklams._NEWLINE_Paleolito laikotarpiu Kipro \xc5\xbemon\xc4\x97s gyveno su tokiais nyk\xc5\xa1tukiniais gyv\xc5\xabnais kaip nyk\xc5\xa1tukinis dramblys (Elephas cypriotes), nyk\xc5\xa1tukinis begemotas (Hippopotamus minor) Holocene. Pirmieji \xc5\xbemon\xc4\x97s buvo \xc5\xbeemdirbiai, bet negamino molini\xc5\xb3 puod\xc5\xb3. \xc5\xa0ie \xc5\xbemon\xc4\x97s augino o\xc5\xbekas, kiaules, \xc5\xa1unis, avis ir tikriausiai galvijus. Jie \xc4\xaf Kipr\xc4\x85 atgabeno lapes (Vulpes vulpes), Persijos elnius (Dama mesopotamica). Jie stat\xc4\x97 apvalius namus, kuri\xc5\xb3 grindis atstojo degintos kalk\xc4\x97s, augino laukinius kvie\xc4\x8dius. Galvij\xc5\xb3 buvimo \xc4\xafrodym\xc5\xb3 ma\xc5\xbeai, jie tikriausiai i\xc5\xa1mir\xc4\x97 VIII t\xc5\xabkst. pr. m. e. ir negr\xc4\xaf\xc5\xbeo \xc4\xaf Kipr\xc4\x85 iki keraminio neolito._NEWLINE_2004\xc2\xa0m. buvo rastos 8 m\xc4\x97n. kat\xc4\x97s palaikai palaidoti su neolito laik\xc5\xb3 savininku. Kapas 9500 met\xc5\xb3 senumo ir yra seniausias katin\xc5\xb3 auginimo \xc4\xafrodymas, senesnis net u\xc5\xbe pana\xc5\xa1ius radinius Egipte._NEWLINE_Vakar\xc5\xb3 Kipro \xc5\xa1uliniai yra vieni seniausi\xc5\xb3 pasaulyje, jie 9 000\xe2\x80\x9310 500 met\xc5\xb3 senumo._NEWLINE_VI t\xc5\xabkst. pr. m. e. Chirokitijos kult\xc5\xabr\xc4\x85 pakeit\xc4\x97 Sotiros faz\xc4\x97. Eneolitui b\xc5\xabdingos akmenin\xc4\x97s fig\xc5\xabr\xc4\x97l\xc4\x97s su i\xc5\xa1sk\xc4\x97stom rankom (Pomoso stabas).\n_START_SECTION_\nBronzos am\xc5\xbeius\n_START_PARAGRAPH_\nAnkstyvajame bronzos am\xc5\xbeiuje vietoje ankstesni\xc5\xb3 apskritimo formos nam\xc5\xb3 atsirado naujovi\xc5\xa1ka Filijos kult\xc5\xabros architekt\xc5\xabra. Bronzos am\xc5\xbeiuje atsirado pirmieji miestai, tokie kaip Enkomis. Tuo metu sistemingai prad\xc4\x97tas kasti varis, juo buvo prekiaujama. _NEWLINE_Iki XX a. vidurio archeologai man\xc4\x97, kad bronzos am\xc5\xbeiaus gyventojai priklaus\xc4\x97 Mino kult\xc5\xabrai, nes Kipro ra\xc5\xa1tas buvo pana\xc5\xa1us \xc4\xaf ankstesn\xc4\xafj\xc4\xaf Kretos ra\xc5\xa1t\xc4\x85, ta\xc4\x8diau \xc5\xa1iais laikais pripa\xc5\xbe\xc4\xafstama, kad su Kreta buvo kult\xc5\xabriniai kontaktai ir kult\xc5\xabros element\xc5\xb3 per\xc4\x97mimas, bet Kipro kult\xc5\xabra bronzos am\xc5\xbeiuje reik\xc5\xa1mingai skyr\xc4\x97si nuo Eg\xc4\x97jo baseino kult\xc5\xabr\xc5\xb3, o tuo pa\xc4\x8diu tur\xc4\x97jo daug bendro su Levanto kult\xc5\xabromis._NEWLINE_Kai kuri\xc5\xb3 archeolog\xc5\xb3 nuomone po Mino kult\xc5\xabros katastrofos XV a. pr. m. e. Kipre susidar\xc4\x97 Alasijos valstyb\xc4\x97, kurios valdovas XIV a. pr. m. e. vadinosi faraono broliu. Labiau paplitusi yra nuomon\xc4\x97, kad Kipro miestai-valstyb\xc4\x97s i\xc5\xa1laik\xc4\x97 nepriklausomyb\xc4\x99 vienas nuo kito, o Alasija buvusi tik labiausiai \xc4\xaftakingas miestas-valstyb\xc4\x97 (tokia situacija i\xc5\xa1likusi iki pat helenistizmo epochos)._NEWLINE_XIII a. pr. m. e. sala trump\xc4\x85 laik\xc4\x85 buvo hetit\xc5\xb3, o po to prie\xc5\xa1i\xc5\xa1k\xc5\xb3 jiems egiptie\xc4\x8di\xc5\xb3 vasalu._NEWLINE_"Bronzos am\xc5\xbeiaus katastrofos" metu \xc4\xaf sal\xc4\x85 pateko "j\xc5\xabr\xc5\xb3 tautos", tarp kuri\xc5\xb3 buvo ir graikai-achajai. Achajai kolonizavo Kipr\xc4\x85 1210\xe2\x80\x931000\xc2\xa0m. pr. m. e. Dor\xc4\x97nai atvyko 1100\xc2\xa0m. pr. m. e. Nepaisant to, skirtingai nuo did\xc5\xbeiosios dalies Vidur\xc5\xbeemio j\xc5\xabros regiono, Kipre vietoje kult\xc5\xabrinio pertr\xc5\xabkio vyko l\xc4\x97tas achaj\xc5\xb3 inovacij\xc5\xb3 "\xc4\xafaugimas" \xc4\xaf vietin\xc4\x99 kult\xc5\xabr\xc4\x85, o pati sala suklest\xc4\x97jo \xc5\xbelugus jos buvusiems konkurentams \xc5\xbeemyne (hetitams ir Egiptui)._NEWLINE_Kipro alfabetas buvo naudojamas XI\xe2\x80\x93IV a. pr. m. e. Mokslininkai mano, kad \xc5\xa1iuo alfabetu buvo u\xc5\xbera\xc5\xa1oma vietin\xc4\x97 kalba, bet tam pagr\xc4\xafsti n\xc4\x97ra pakankamai \xc4\xafrodym\xc5\xb3._NEWLINE_Manoma, kad Kipro miestai-valstyb\xc4\x97s, ra\xc5\xa1ytiniuose \xc5\xa1altiniuose minimi nuo VIII a. pr. m. e., buvo \xc4\xafkurti XI a. pr. m. e. Gyvenvie\xc4\x8di\xc5\xb3 padaug\xc4\x97jo VIII a. pr. m. e., pirm\xc4\x85kart atsirado toki\xc5\xb3 statini\xc5\xb3 kaip karali\xc5\xa1ki kapai Salamyje.\n_START_SECTION_\nHelenistinis laikotarpis\n_START_PARAGRAPH_\nPer Tyro apgult\xc4\xaf Kipras per\xc4\x97jo \xc4\xaf Aleksandro Makedonie\xc4\x8dio pus\xc4\x99. 321 m. pr. m. e. 4 Kipro karaliai palaik\xc4\x97 Ptolem\xc4\x97j\xc4\x85 kovoje su Antigonu. Ptolem\xc4\x97j\xc5\xb3 dinastija vald\xc4\x97 Kipr\xc4\x85 iki 58 m. pr. m. e. Sala prekiavo su At\xc4\x97nais ir Aleksandrija. Vyko Kipro helenizacija. I\xc5\xa1nyko Kipro ra\xc5\xa1tas, vietini\xc5\xb3 ir finikie\xc4\x8di\xc5\xb3 kult\xc5\xabr\xc5\xb3 p\xc4\x97dsakai. Ptolem\xc4\x97jas II Filadefas \xc4\xafk\xc5\xabr\xc4\x97 Arsin\xc4\x99 tarp senojo ir naujojo Pafoso._NEWLINE_IV ir III a. pr. m. e. sand\xc5\xabroje sal\xc4\x85 trumpam buvo u\xc5\xbe\xc4\x97m\xc4\x99 Seleukidai.\n_START_SECTION_\n\xc5\xa0iuolaikinis Kipras\n_START_PARAGRAPH_\n1955-59\xc2\xa0m. \xc4\xafkurta EOKA, kuriai vadovavo George Grivas, siekusi Kipro ir Graikijos s\xc4\x85jungos. Ta\xc4\x8diau Kipras tapo nepriklausomu 1960\xc2\xa0m._NEWLINE_1960\xc2\xa0m. Kipre 18\xc2\xa0% gyventoj\xc5\xb3 buvo turkai, bet naujoje valstyb\xc4\x97je jiems buvo suteikta neproporcingai daug vald\xc5\xbeios. Viceprezidentas buvo turkas, 30\xc2\xa0% parlamento buvo turkai. Konstitucijos straipsnis garantavo, kad turkai ir graikai miestuose tur\xc4\x97s atskiras savivaldybes._NEWLINE_Smurtas tarp abiej\xc5\xb3 taut\xc5\xb3 privert\xc4\x97 JTO \xc4\xafvesti taikdarius 1964\xc2\xa0m., kurie liko iki \xc5\xa1i\xc5\xb3 dien\xc5\xb3. 1974\xc2\xa0m. Kipro graikai \xc4\xafvykd\xc4\x97 karin\xc4\xaf perversm\xc4\x85, remiami Graikijos juntos. Turkija tuo pasinaudojo kaip pretekstu \xc4\xafsiver\xc5\xbeti \xc4\xaf \xc5\xa0iaur\xc4\x97s Kipr\xc4\x85. D\xc4\x97l turk\xc5\xb3 invazijos ir smurto t\xc5\xabkstan\xc4\x8diai graik\xc5\xb3 paliko Kipr\xc4\x85._NEWLINE_1975\xc2\xa0m. \xc4\xafkurta \xc5\xa0iaur\xc4\x97s Kipro turk\xc5\xb3 federalin\xc4\x97 valstyb\xc4\x97, kuri\xc4\x85 pripa\xc5\xbe\xc4\xafsta tik Turkija. T\xc5\xabkstan\xc4\x8diai turk\xc5\xb3 apsigyveno \xc5\xa0iaur\xc4\x97s Kipre. Tarptautin\xc4\x97 bendruomen\xc4\x97 mano, kad \xc5\xa0iaur\xc4\x97s Kipras yra nelegaliai Turkijos u\xc5\xbeimtas._NEWLINE_2004\xc2\xa0m. buvo pasi\xc5\xablytas planas sujungti Kipr\xc4\x85, kur\xc4\xaf r\xc4\x97m\xc4\x97 JTO, ES ir JAV. Turk\xc5\xb3 nacionalistams planas tiko, graik\xc5\xb3\xc2\xa0\xe2\x80\x93 ne._NEWLINE_Kipras tapo ES nare 2004\xc2\xa0m. ir \xc4\xafsived\xc4\x97 eur\xc4\x85.'